CELEX: 32021R0037
Language: bg
Date: 2020-12-07 00:00:00
Title: Делегиран регламент (ЕС) 2021/37 на Комисията от 7 декември 2020 година за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета чрез заличаване на Монголия от таблицата в точка I от приложението (текст от значение за ЕИП)

18.1.2021   
               
               
                  BG
               
               
                  Официален вестник на Европейския съюз
               
               
                  L 14/1
               
            
         ДЕЛЕГИРАН РЕГЛАМЕНТ (ЕС) 2021/37 НА КОМИСИЯТА
         от 7 декември 2020 година
         за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета чрез заличаване на Монголия от таблицата в точка I от приложението
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (1), и по-специално член 9, параграф 2 от нея,
         като има предвид, че:
         
                     (1)
                  
                  
                     Съюзът трябва да осигури ефективна защита на целостта и правилното функциониране на своята финансова система и на вътрешния пазар от изпирането на пари и финансирането на тероризма. В Директива (ЕС) 2015/849 се предвижда, че Комисията следва да идентифицира третите държави, в чиито национални уредби за борба с изпирането на пари и финансирането на тероризма има стратегически слабости, представляващи съществена заплаха за финансовата система на Съюза.
                  
               
                     (2)
                  
                  
                     В Делегиран регламент (ЕС) 2016/1675 на Комисията (2) са идентифицирани високорискови трети държави със стратегически слабости. Посоченият регламент следва да бъде преразглеждан, когато е целесъобразно с оглед на постигнатия от тези високорискови трети държави напредък при отстраняването на стратегическите слабости в тяхната уредба за борба с изпирането на пари и финансирането на тероризма. Комисията следва да взима предвид в оценките си новата информация от международни организации и органи за стандартизация, като например документите, публикувани от Специалната група за финансови действия (FATF).
                  
               
                     (3)
                  
                  
                     Следователно, като се вземат под внимание високата степен на интеграция на международната финансова система, тясната връзка между пазарните субекти, високият обем на трансграничните сделки от или към Съюза, както и степента на отвореност на пазара, се смята, че всяка заплаха за международната финансова система, свързана с изпирането на пари и финансирането на тероризма, представлява заплаха и за финансовата система на Съюза.
                  
               
                     (4)
                  
                  
                     В съответствие с критериите, определени в Директива (ЕС) 2015/849, Комисията взема предвид най-новата налична информация, по-специално последните публични изявления на FATF, документа на FATF, озаглавен „Подобряване на съблюдаването на международните стандарти за борба с изпирането на пари и финансирането на тероризма: непрекъснат процес“, и докладите на Групата за преглед на международното сътрудничество, изготвени за FATF, по отношение на рисковете, произтичащи от отделни трети държави, в съответствие с член 9, параграф 4 от Директива (ЕС) 2015/849.
                  
               
                     (5)
                  
                  
                     През октомври 2019 г. FATF определи Монголия като юрисдикция със стратегически слабости в националната уредба за борба с изпирането на пари и финансирането на тероризма, за преодоляването на които Монголия разработи с FATF план за действие. Предвид и въз основа на най-актуалната относима информация оценката на Комисията през май 2020 г. доведе до заключението, че Монголия следва да бъде разглеждана като трета държава, в чиято национална уредба за борба с изпирането на пари и финансирането на тероризма са налице стратегически слабости, които представляват съществена заплаха за финансовата система на Съюза съгласно критериите, определени в член 9 от Директива (ЕС) 2015/849. Освен това бе отбелязано, че Монголия е поела писмени политически ангажименти на високо равнище за преодоляване на установените слабости и е разработила с FATF планове за действие.
                  
               
                     (6)
                  
                  
                     От основно значение с оглед на актуализирането на приложението към Делегиран регламент (ЕС) 2016/1675 е Комисията неотклонно да следи ситуацията в третите държави и да оценява развитието на тяхната правна и институционална уредба, правомощията и процедурите на компетентните органи и ефективността на уредбата им в областта на борбата с изпирането на пари и финансирането на тероризма.
                  
               
                     (7)
                  
                  
                     FATF приветства значителния напредък, постигнат от Монголия при подобряването на нормативната ѝ уредба за борба с изпирането на пари и финансирането на тероризма, като отбеляза, че тази държава е разработила правната и регулаторната уредба, чрез която да спази поетите в плана ѝ за действие ангажименти във връзка с установените от FATF стратегически слабости. Следователно FATF вече не осъществява мониторинг относно тази държава като част от текущото наблюдение в световен план на съблюдаването на международните стандарти за борба с изпирането на пари и финансирането на тероризма. Тази държава ще продължи да работи с регионалните органи от типа на FATF за продължаващо подобряване на националната си уредба за борба с изпирането на пари и финансирането на тероризма.
                  
               
                     (8)
                  
                  
                     Комисията оцени информацията за напредъка в преодоляването на стратегическите слабости на Монголия.
                  
               
                     (9)
                  
                  
                     В оценката на Комисията се стигна до заключението, че въз основа на наличната информация Монголия вече няма стратегически слабости в своята уредба за борба с изпирането на пари и финансирането на тероризма. Монголия подобри ефективността на уредбата си за борба с изпирането на пари и финансирането на тероризма и преодоля съответните технически слабости, за да изпълни поетите в плана ѝ за действие ангажименти във връзка с установените от FATF стратегически слабости. Тези мерки са достатъчно обстойни и отговарят на необходимите изисквания, за да се счита, че установените стратегически слабости по член 9 от Директива (ЕС) 2015/849 са отстранени.
                  
               
                     (10)
                  
                  
                     Поради това Делегиран регламент (ЕС) 2016/1675 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Делегиран регламент (ЕС) 2016/1675 в таблицата под точка „I. Високорискови трети държави, които са поели писмен политически ангажимент на високо равнище за преодоляване на установените слабости и са разработили план за действие с FATF“ се заличава следният ред:
            
                        10
                     
                     
                        Монголия
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 141, 5.6.2015 г., стр. 73.
         
            (2)  Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).